Pranešimas spaudai

2025 m. birželio 19 d.

**Lietuviai Joninėms perka ne tik šašlykus: šokteli vaisių bei uogų, maisto ruošimo ir laikymo indų, repelentų pardavimai**

**Šiek tiek vaisių ir uogų, priemonė nuo kraujasiurbių, apsiaustas nuo lietaus, šviežios mėsos grilinimui, ir dar ledų ant pagaliuko – prekybos tinklo „Maxima“ duomenimis, taip atrodo dažno pirkėjo Joninių iškylos komplektas. Tai vienos iš prekių, kurių pardavimai, ruošiantis sutikti trumpiausią metų naktį, šokteli nuo keliasdešimt procentų iki kelių kartų.**

„Pirkėjų krepšeliai atskleidžia, kad Jonines daugelis sutinka iškylaudami lauke – staiga padvigubėja repelentų paklausa, keturiskart daugiau parduodama apsiaustų nuo lietaus, kurie praverčia ir gamtoje, ir lankant Joninių renginius miestuose bei miesteliuose. Daugiau nei tris kartus padidėja tirpių sriubų pardavimai. Žinoma, Joninės neapsieina be šašlykų, kuriuos pirkėjai įsigyja jau paruoštus kepti arba marinuoja patys, o kartu virš 50 proc. ūgteli anglių paklausa“, – pirkėjų įpročius ruošiantis Joninėms aptaria Indrė Trakimaitė-Šeškuvienė, prekybos tinklo „Maxima“ Komunikacijos ir korporatyvinių ryšių departamento direktorė.

Nors bendra šviežios mėsos paklausa pasitinkant Jonines išlieka stabili, pirkėjų krepšeliuose dominuoja griliui skirti produktai – jau paruošti šašlykai, fasuota ir sveriama kiauliena bei vištiena, kurią žmonės patys marinuoja pagal savo receptus, taip pat kepti ant grilio paruošti vištienos pusgaminiai, šviežios dešrelės. Šių mėsos gaminių pardavimai šokteli virš 20-60 proc.

„Mažai kas nori per Jonines kepti namuose kotletus. Juk naktinėti gryname ore su šeimomis ir draugais, deginti laužus, ant grilio kepti maistą yra didžiausias šios šventės malonumas ir nuotykis. Beje, per Jonines pirkėjai daugiausiai renkasi grilinti vištieną, kiaulieną, o jautieną šiek tiek mažiau“, – kalba I. Trakimaitė-Šeškuvienė.

Be dūmu kvepiančios mėsos, Joninių iškylos neapsieina be vaisių, uogų taip pat įvairių traškučių, vytintos mėsos užkandžių. O ne retas pirkėjas į pirkinių krepšelį įsideda ir prezervatyvų – jų Joninių laikotarpiu parduodama iki 29% daugiau nei įprastą savaitę.

Pasirengimas Joninėms išaugina ir alkoholinių bei nealkoholinių gėrimų paklausą. Štai alkoholinių gėrimų kategorija išauga apie 19%, o nealkoholinių gėrimų paklausa pakyla apie 27%.

„Jau kelis metus iš eilės stebime, kad dalis žmonių keičia įpročius ir šventinę nuotaiką palaiko rinkdamiesi nealkoholines alternatyvas“, –  pasakoja I. Trakimaitė-Šeškuvienė.

Ji taip pat pastebi, kad tarp paklausių šventės atributų neabejotinai atsiduria fakelai, kartu pirkėjai prieš Jonines naudojasi reta proga įsigyti ir vazoninių paparčių. Šie augalai į prekybos tinklo lentynas atkeliavo iš Olandijos ir jie puikiai tiks ne tik aplinkos dekoravimui, paparčiais bus galima džiaugtis namuose ilgesnį laiką, mat jų priežiūra nėra sudėtinga.

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir kruopščiai atrinktas pasirinkimas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu Lietuvoje veikia arti pustrečio šimto „Maximos“ parduotuvių, kuriose dirba apie 11 tūkst. darbuotojų ir kasdien apsilanko daugiau nei 400 tūkst. klientų.*

**Daugiau informacijos**:

El. paštas komunikacija@maxima.lt